ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

МИНИСТЪРА НА ФИНАНСИТЕ

Г-н Владислав Горанов

**В Ъ П Р О С**

от Мартин Димитров и Петър Славов

народни представители от ПГ на Реформаторския блок

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасяме въпрос

ОТНОСНО: **Напредък по оспорване на извършените прихващания с активи на КТБ, увреждащи интересите на вложителите и кредиторите.**

**Уважаеми господин Министър**,

На 26.05.15 г. в пленарната зала на Народното събрание оповестихте информация по наш въпрос относно защитата правата на кредиторите и вложителите в КТБ, че към онзи момент са атакувани пред съд едва 8 прихващания на стойност ок. 4,6млн.лв. Същевременно, посочихте, че синдиците са установили над 180 прихващания, за които има данни да са увреждащи и които, по вашите думи, ще бъдат атакувани.

По наша информация, извършените прихващания, увреждащи интересите на вложители и кредитори на КТБ са за над 1 млрд.лв. Предприемането на адекватни действия от назначените от ФГВБ синдици, в това число завеждане на отменителни искове и предприемане на обезпечителни мерки върху активите е от ключово значение за да се гарантира, че активите на КТБ няма да бъдат разграбени или разпродадени на безценица и държавата и вложителите и кредиторите на КТБ ще могат да получат обратно максимална част от средствата си. Както добре си спомняме, само ФГВБ предостави над 3,7млрд. лв. за изплащане на гарантираните депозити, от които близо 2млрд. бяха кредит от правителството.

В тази връзка,

**Уважаеми г-н Министър**, въпросът ни към Вас е:

**Какви действия са предприели до момента синдиците на КТБ за оспорване на извършените прихващания, включително колко и на каква стойност са предявените съдебни искове, а също и колко и на каква стойност са наложените обезпечителни мерки върху активите на КТБ и обезпечения по отпуснати от КТБ кредити?**

София, 10. 09. 2015 г. **Мартин Димитров:** Народен представител от ПГ на РБ

**Петър Славов:**

Народен представител от ПГ на РБ